હજી પ્રશ્ન છે કે ચૂંટણી પહેલાં મોરચો-મહાગઠબંધન કરવું? કે ચૂંટણી પછી? કારણ કે લોકસભા ત્રિશંકુ હોય તો ચૂંટણી પહેલાં મોરચાના પક્ષોેએ સમજૂતી કરી હતી કે નહિ? તેના આધારે સરકાર રચવાનું આમંત્રણ મળી શકે. વિપક્ષોની છાવણીમાં હજી આ અંગે સ્પષ્ટતા નથી. કેટલાક પ્રાદેશિક પક્ષો કોંગ્રેસને બહાર રાખીને ત્રીજો મોરચો ફેડરલ ફ્રન્ટ બનાવવા માગે છે જ્યારે કોંગ્રેસનો વ્યૂહ એવો છે કે ઉત્તર ભારતનાં ત્રણ રાજ્યોમાં કોંગ્રેસને સત્તા મળે તો પ્રાદેશિક પક્ષો કોંગ્રેસની આગેવાની સ્વીકારીને યુપીએમાં જોડાશે. શિવસેના કોંગ્રેસ સાથે જાય એવી શક્યતા નથી છતાં કહે છે કે કોંગ્રેસની આગેવાની વિના વિપક્ષી એકતા શક્ય નથી. મમતા બેનરજીએ બેન્ગલોરમાં વિપક્ષો – પ્રાદેશિક પક્ષોના નેતાઓને ભેગા કર્યા. મમતાનો વ્યૂહ કોંગ્રેસ સાથે રહેવાનો છે અને માને છે કે તમામ પ્રાદેશિક પક્ષોને કોંગ્રેસ કરતાં પણ વધુ બેઠકો મળે તો વડા પ્રધાનપદ ઉપર કોંગ્રેસનો દાવો નહિ રહે. રાહુલ ગાંધીના સલાહકારોની ધારણા એવી છે કે એક વાર મોદી સરકાર જાય તો પછી અલ્પ સમય માટે ભલે કોઈ પ્રાદેશિક નેતા વડા પ્રધાન બની જાય. કોંગ્રેસના ટેકા વિના ટકી શકે નહિ, પ્રયોગ નિષ્ફળ જાય અને ફરીથી ચૂંટણી થાય ત્યારે કોંગ્રેસને બહુમતી મળી શકે. ભૂતકાળમાં ચંદ્રશેખર, દેવે ગૌડા આ રીતે કામચલાઉ વડા પ્રધાન બની ચૂક્યા છે.